b'\n_START_ARTICLE_\n9a etapa del Tour de Fran\xc3\xa7a de 2011\n_START_SECTION_\nPerfil de l\'etapa\n_START_PARAGRAPH_\nEtapa trencacames pel Mass\xc3\xads Central, amb 8 dificultats muntanyoses puntuables, tres d\'elles de segona categoria. Especialment complicat \xc3\xa9s el tram central de l\'etapa en qu\xc3\xa8 entre el km 100 i el 150 es pugen les cinc principals dificultats del dia. El final, a Sant Flor, \xc3\xa9s en pujada en una cota de 4a categoria. L\'esprint intermedi de l\'etapa es troba a Neuv\xc3\xa9glise (km 178).\n_START_SECTION_\nDesenvolupament de l\'etapa\n_START_PARAGRAPH_\nEtapa moguda des de bon comen\xc3\xa7ament, amb una escapada inicial de Lieuwe Westra (Vacansoleil-DCM) i P\xc3\xa0vel Brut (Team Katusha), per\xc3\xb2 que el gran grup neutralitz\xc3\xa0 al km 11. En la primera de les ascensions del dia Thomas Voeckler (Europcar) s\'escap\xc3\xa0, i poc despr\xc3\xa9s se li uniren Johnny Hoogerland (Vacansoleil-DCM), Joan Antoni Flecha (Team Sky) i, al km 51, un trio integrat per Sandy Casar (FDJ), Luis Le\xc3\xb3n S\xc3\xa1nchez (Rabobank) i Niki Terpstra (Quick Step-Innergetic). Al km 52 ja disposaven de 3\' 35" sobre el gran grup._NEWLINE_A l\'inici de la segona de les ascensions, el gran grup, encap\xc3\xa7alat pels homes de l\'Omega Pharma-Lotto, es trobava a sols 2\' 40" dels escapats. Tersptra no pogu\xc3\xa9 seguir el ritme dels escapats i es despenj\xc3\xa0, mentre que Voeckler i Hoogerland lluitaven pels punts de la muntanya. El gran grup pass\xc3\xa0 a 3\' 35". En el descens, al km 102, es produ\xc3\xad una gran caiguda en la qual es veieren implicats nombrosos ciclistes. Aleksandr Vinok\xc3\xbarov (Astana), amb fractura de f\xc3\xa8mur, David Zabriskie (Garmin-Cerv\xc3\xa9lo), Jurgen van den Broeck i Frederik Willems (Omega Pharma-Lotto) es veieren obligats a abandonar. Aquesta caiguda va fer reduir la marxa entre el gran grup, cosa que afavor\xc3\xad que els escapats arribessin a tenir fins a 7\' 40" abans del coll de C\xc3\xa8re._NEWLINE_A 35\xc2\xa0km de la meta els escapats es veieren afectats per la imprud\xc3\xa8ncia d\'un cotxe de televisi\xc3\xb3 que es pos\xc3\xa0 a avan\xc3\xa7ar en un lloc inadequat i atropell\xc3\xa0 el catal\xc3\xa0 Flecha, que al seu temps provoc\xc3\xa0 la caiguda de Hoogerland. Flecha en sort\xc3\xad amb cops i esgarrapades, mentre que Hoogerland an\xc3\xa0 a parar a sobre d\'un tancat amb filat que li provocaren ferides que requeriren 33 punts de sutura en acabar l\'etapa. Ambd\xc3\xb3s reberen el premi al m\xc3\xa9s combatiu de l\'etapa, sent la primera vegada que aquest premi s\'atorgava a dos ciclistes._NEWLINE_Els tres escapats no afectats per aquesta caiguda continuaren endavant. A l\'esprint intermedi, Casar pass\xc3\xa0 en primera posici\xc3\xb3, mentre que la vict\xc3\xb2ria se la jugaren els escapats en la darrera ascensi\xc3\xb3 del dia i meta de l\'etapa. Voeckler fou el primer a llen\xc3\xa7ar l\'esprint, per\xc3\xb2 fou Luis Le\xc3\xb3n S\xc3\xa1nchez el que s\'impos\xc3\xa0 per tercera vegada en una etapa del Tour de Fran\xc3\xa7a. Thomas Voeckler era el nou l\xc3\xadder, en arribar 3\' 59" per davant del grup dels favorits i 6\' 47" davant de Thor Hushovd.'